**TÁJÉKOZTATÓ A KÖZÖSSÉGI SZOLGÁLATRÓL**

**Jogszabályi háttér**

A 12/2020. (II. 7.) Korm. rend. 107. §

(1) a technikumban az **érettségi vizsga megkezdésének feltétele legalább ötven óra közösségi szolgálat teljesítése.**

(2) A szakképző intézmény feladata és az igazgató felelőssége a tanuló választása alapján a közösségi szolgálat megszervezése és annak teljesítésére időkeret biztosítása. Az osztályfőnök vagy az ezzel a feladattal megbízott oktató a tanuló előmenetelét rögzítő dokumentumokban az iratkezelési szabályok megtartásával nyilvántartja és folyamatosan vezeti a közösségi szolgálattal összefüggő egyéni vagy csoportos tevékenységet.

**(3) A közösségi szolgálat keretei között**

**a) az egészségügyi** (MINDEN ESETBEN KÖTELEZŐ A MENTOR!)

**b) a szociális és karitatív** (Szükség szerint MENTORT kell biztosítani!)

**c) az oktatási,**

**d) a kulturális és közösségi,**

**e) a környezet- és természetvédelemi,**

**f) a katasztrófavédelmi,**

**g) a rendvédelmi szerveknél bűn- és balesetmegelőzési területen** **folytatható tevékenység.** (MINDEN ESETBEN KÖTELEZŐ A MENTOR!)

(4) A közösségi szolgálat a szakképző intézményben meghatározott munkaköri feladatok ellátására nem irányulhat.

(5) A tanulót fogadó szervezetnek a (3) bekezdés a) és g) pontjában meghatározott tevékenységi területen minden esetben, a (3) bekezdés b) pontjában meghatározott esetekben szükség szerint mentort kell biztosítania. A közösségi szolgálatot koordináló oktató az ötven órán belül – szükség szerint a mentorral közösen – legfeljebb ötórás felkészítő, majd legfeljebb ötórás záró foglalkozást tart.

(6) A közösségi szolgálat teljesítése keretében egy órán hatvan perc közösségi szolgálati időt kell érteni azzal, hogy a helyszínre utazás és a helyszínről hazautazás ideje nem számítható be a teljesítésbe.

(7) A közösségi szolgálat során a tanuló naplót köteles vezetni, amelyben rögzíti, hogy mikor, hol, milyen időkeretben és milyen tevékenységet folytatott.

(8) A közösségi szolgálat dokumentálásának kötelező elemeként

1. a) a tanulónak közösségi szolgálati jelentkezési lapot kell kitöltenie, amely tartalmazza a közösségi szolgálatra való jelentkezés tényét, a megvalósítás tervezett helyét és idejét, valamint a kiskorú tanuló törvényes képviselőjének egyetértő nyilatkozatát,
2. b) a naplóban és a törzslapon a kijelölt oktatónak dokumentálnia kell a közösségi szolgálat teljesítését,
3. c) a szakképző intézmény a közösségi szolgálat teljesítéséről a tanulói jogviszony tanév közbeni megszűnésekor igazolást állít ki két példányban, amelyből egy példány a tanulónál, egy pedig a szakképző intézménynél marad,
4. d) a szakképző intézmény a közösségi szolgálattal kapcsolatos dokumentumok kezelését az iratkezelési szabályzatában rögzíti,
5. e) a szakképző intézményen kívüli külső szervezet és közreműködő mentor bevonásakor a szakképző intézmény és a felek együttműködéséről megállapodást kell kötni, amelynek tartalmaznia kell a megállapodást aláíró felek adatain és vállalt kötelezettségein túl a foglalkoztatás időtartamát, a végzett tevékenységeket, a mentor nevét és feladatkörét.

**A KÖZÖSSÉGI SZOLGÁLAT VÉGZÉSÉNEK FŐBB SZABÁLYAI**

* A közösségi szolgálat teljesítése körében egy órán hatvan perc közösségi szolgálati idő értendő. A helyszínre utazás és a helyszínről hazautazás ideje nem számítható be a teljesítésbe.
* A közösségi szolgálat tanítási napokon alkalmanként legkevesebb egy, legfeljebb háromórás időkeretben, nem tanítási napokon legkevesebb egy, legfeljebb ötórás időkeretben végezhető.
* Az iskola a 9-12. évfolyamos tanulói számára szervezi meg a legalább ötven órás közösségi szolgálatot, lehetőség szerint arányosan elosztva.
* A közösségi szolgálat során a tanuló naplót köteles vezetni, amelyben rögzíti, hogy mikor, hol, milyen időkeretben és milyen tevékenységet folytatott.
* A tizennyolcadik életévét be nem töltött személy, illetve a korlátozottan cselekvőképes nagykorú személy olyan közérdekű önkéntes tevékenységet folytathat, amely megfelel életkorának, testi, értelmi és erkölcsi fejlettségének, illetve képességeinek, valamint amely nem veszélyezteti egészségét, fejlődését és tankötelezettségének teljesítését.
* A tizennyolcadik életévét be nem töltött önkéntes közérdekű önkéntes tevékenységet 20 óra és 6 óra között nem végezhet. A tizennyolcadik életévét be nem töltött önkéntes részére a közérdekű önkéntes tevékenység befejezése és másnapi megkezdése között legalább tizennégy óra pihenőidőt kell biztosítani.

**A fogadó szervezet köteles biztosítani**

– az egészséget nem veszélyeztető és biztonságos munkavégzés feltételeit,

– a szükséges pihenőidőt,

– a közérdekű önkéntes tevékenység ellátásához szükséges tájékoztatást és irányítást, az ismeretek megszerzését,

– tizennyolcadik életévét be nem töltött önkéntes, illetve a korlátozottan cselekvőképes nagykorú önkéntes esetén a közérdekű önkéntes tevékenység folyamatos, szakszerű

felügyeletét.

**Az önkéntes köteles**

– a közérdekű önkéntes tevékenységet a vonatkozó jogszabályok, szakmai és etikai előírások, valamint a fogadó szervezet utasításai szerint személyesen végezni,

– a közérdekű önkéntes tevékenység során tudomására jutott személyes adatot, üzleti és egyéb titkot megőrizni,

– az önkéntes köteles megtagadni az utasítás teljesítését, ha annak végrehajtása más személy életét, testi épségét vagy egészségét közvetlenül veszélyeztetné,

– az önkéntes által az önkéntes jogviszonnyal összefüggésben harmadik személynek okozot

kárért a fogadó szervezet felel,

– amennyiben a kárt az önkéntes felróható magatartása okozta, − az önkéntes szerződés eltérő rendelkezése hiányában − a fogadó szervezet az önkéntestől követelheti kárának megtérítését.

**Fogadó szervezet lehet (I).:**

a) a helyi önkormányzat, a helyi önkormányzatok társulása és a települési önkormányzatok többcélú kistérségi társulása az általa biztosított közszolgáltatások és katasztrófavédelmi feladatai körében;

b) a nemzetiségi önkormányzat a jogszabályban meghatározott közfeladatai körében;

c) a költségvetési szerv az alaptevékenysége körében;

d) a magyarországi székhelyű civil szervezet, közhasznú szervezet a közhasznú és a működésével összefüggő tevékenysége körében;

e) a magyarországi székhelyű egyházi jogi személy a hitéleti, a közcélú és a működésével összefüggő tevékenysége körében;

**Fogadó szervezet lehet (II.):**

a) szociális, gyermekjóléti, gyermekvédelmi szolgáltató, illetve intézmény,

b) egészségügyi szolgáltató,

c) oktatási intézmény,

d) felsőoktatási intézmény,

e) muzeális intézmény,

f) nyilvános könyvtár,

g) közlevéltár,

h) nyilvános magánlevéltár,

i) közművelődési intézmény

Ezeken a területeken működő intézményekkel, szervezetekkel – fogadó intézmények – együttműködési megállapodást kell kötni az iskolának

**Egészségügyi tevékenységek:**

A kórházi közösségi szolgálati program célja a meghatározott kereteken belüli fizikai, lelki segítségnyújtás a kórházban gyógykezelés és ápolás céljából tartózkodó betegek számára. A tanulók a következő feladatokat láthatják el az ápolószemélyzet által jóváhagyott esetekben és módon:

— a beteg kísérete a betegszállítókkal együtt, és ha erre szükség van, várakozás a beteggel;

— segítség a beteg felültetésekor, kiültetésekor, sétáltatásakor (de nem betegmozgatás, ami ápolói feladat);

— a beteg környezetének rendben tartása, segítés az étkezésben, ivásban;

— felolvasás, beszélgetés, beteg mellett tartózkodás, a betegek meghallgatása;

— a beteg kéréseinek tolmácsolása az ápolószemélyzet felé;

— betegek és hozzátartozóik tájékozódásban való segítése;

— kórtermekbe látogatás és igény szerinti segítségnyújtás, lelki támasz nyújtása a betegnek és hozzátartozójának egyaránt;

— egyéb, az ápolószemélyzetet segítő, szaktudást nem igénylő, az önkéntesek kompetenciájába tartozó feladatok;

— orvosok és nővérek kéréseinek teljesítése a betegekkel kapcsolatban (az önkéntesek kompetenciahatárain belül, például a mobilizálásban való segítés);

— leletek és egyéb dolgok átszállítása, gyermekprogramokban való részvétel, szabadidős tevékenységek szervezésében segítés.

A kórházi önkéntes tevékenység nem szorítkozik a betegágy melletti munkára, hanem például a betegek eligazodásának segítésében, adminisztratív tevékenységek ellátásában, idegen nyelvű szakirodalom fordításában, tolmácsolásban, a kórház területén végzett környezetgondozásban vállalt feladatokat is felölelheti. Egészségügyi tevékenységet ezzel együtt nem csak kórházban lehet végezni. Pl. prevenciós előadásokon való segítségnyújtás (terem előkészítése, vendégek fogadása, szórólapozás, PPT készítése.)

**Szociális tevékenységek:**

− idős emberek segítése egyénileg, otthonukban (sétáltatás, bevásárlás, beszélgetés, közös főzés, takarítás, udvar rendbetétele stb.)

− idős emberek támogatása szociális intézmény keretei között (sétáltatás, beszélgetés, szoba rendezése, étkezésben segítés, ágynemű áthúzása….);

− felolvasás, beszélgetés, egyéb, a mentális egészséget támogató tevékenységek;

**Oktatási tevékenységek:**

− korrepetálás iskolákban alsóbb évfolyamokon, gyermekotthonban, sajátos nevelési igényű

intézményben

− bölcsődékben, óvodákban, a mindennapi tevékenységekben, játékokban való részvétel

− oktatás idősek számára (például számítógép-használat, nyelvtanítás)

− egyéb oktatási tevékenységek

**Kulturális, közösségi tevékenységek:**

− kulturális intézményekben múzeumpedagógiai vagy egyéb szolgálat segítése

− közösségi tevékenységek (katonasírok gondozása)

− közgyűjteményben önkéntes feladatok ellátása

− bölcsődékben, óvodákban, idősek otthonában stb. kulturális program szervezése (bábjáték, amatőr színielőadás, versmondás, felolvasás, mesemondás, éneklés)

− falunapok: segítségnyújtás az előkészületekben, a programok lebonyolításában, a rendezvényt követő rendrakásban

− Iskolai programok szervezésében, lebonyolításában való részvétel,

− Iskolai szertár, könyvtár rendezése,

− Saját iskola közösségének javára történő tevékenységek (pl. teremdekoráció, rendezvények szervezésében, lebonyolításában segítségnyújtás….),

− Helyi (civil) szervezetek kulturális- és sport rendezvényein segítőként való részvétel, stb.

**Környezet- és természetvédelmi tevékenységek:**

− parkrendezés, közösségi terek tisztítása, rendezése, javítás, festés stb.

− szociális intézmény környezetének rendezése, növényültetés, avar összegyűjtése

− környezettudatosságra, fenntartható fejlődésre vonatkozó programokban való részvétel, a programok népszerűsítése (iskola, civil szervezet honlapján blog írása, szórólapok készítése…)

− megújuló energiaforrások fontosságát szolgáló programok népszerűsítése

− egyéb környezet- és természetvédelmi tevékenység

**Katasztrófavédelmi tevékenységek:**

Az e tárgykörbe tartozó tevékenységek olyan jellegűek, melyek kapcsán a helyi katasztrófavédelmi szervekkel kell felvenni a kapcsolatot, továbbá előzetesen tájékozódni kell a http://www.katasztrofavedelem.hu internetes elérhetőségen. Az ágazat kidolgozza ilyen irányú ajánlásait.

Megemlítendő tevékenységi területek például a katasztrófavédelmi szervezetek napi teendőinek ellátásába való bekapcsolódás, közreműködés az éves, tervezhető feladatokból adódó tevékenységekben. Rendkívüli helyzetben a tanulók kompetenciahatárain belül végezhető tevékenységek ellátása, például árvízhelyzetben homokzsákok szállítása, töltése, épületek, ingóságok óvása, jelző-rendszer részeként feladatellátás, evakuált emberek tájékoztatása, segítése stb.

**A rendvédelmi szerveknél bűn- és balesetmegelőzési területen folytatható tevékenységek:**

− közterületi bűnmegelőzési feladatok, idegenforgalmi szezonban tájékoztató feladatok, szórólapterjesztés, tolmácsolás

− évközben nagyobb bevásárló-központokban tájékoztató szolgáltatás, szórólapozás

− baleset megelőzési területen: általános iskolai, középiskolai baleset megelőzési versenyek megszervezésében, lebonyolításában való segítségnyújtás.

* Az iskolai közösségi szolgálat teljesítése során egyik félnek sem származhat anyagi haszna a tanuló tevékenységéből.
* A tanulók olyan tevékenységet sem végezhetnek, amely bármely intézmény munkatársainak előírt kötelessége, amelyért egyébként ellenszolgáltatás járna, szakképzett munkaerő végezné, illetve amelynek elvégzésére megbízás vagy munkaviszony létesítésére lenne szükség.
* Nem vehet részt a diák olyan tevékenységben, mely bármely intézmény vállalkozási tevékenységéhez kapcsolódik. Szakmai feladatok ellátása, ilyen tevékenység végeztetése tilos!

**A KÖZÖSSÉGI SZOLGÁLAT DOKUMENTÁLÁSA**

1. A tanulónak közösségi szolgálati ***Jelentkezési lapot*** kell kitöltenie, amely tartalmazza a közösségi szolgálatra való jelentkezés tényét, a megvalósítás tervezett helyét és idejét, valamint a szülő egyetértő nyilatkozatát.
2. A közösségi szolgálat során a tanuló köteles ***Naplót*** vezetni, amelyben rögzíti, hogy mikor, hol, milyen időkeretben és milyen tevékenységet folytatott.
3. Az ***Osztálynaplóban,* a *Törzslapon* és a *Bizonyítványban*** az osztályfőnöknek dokumentálnia kell a közösségi szolgálat teljesítését.
4. Az iskolán kívüli külső szervezet és közreműködő mentor bevonásakor **az iskola és a felek** **együttműködéséről megállapodást** **kell kötni**, amelynek tartalmaznia kell a megállapodást aláíró felek adatain és vállalt kötelezettségein túl a foglalkoztatás időtartamát, a mentor nevét és feladatkörét.